text: Kulaktivister pakker sammen og stopper aktion
  27 april 2016 kl. 12.27
  Efter to dages aktion mener aktivister, at de har opnået, hvad de ville.
  Onsdag omkring middagstid pakkede kulaktivisterne på Aabenraa Havn  sammen og stoppede deres blokade.
  En talsperson for aktivisterne siger til TV SYD, at de mener, de nu har opnået deres mål om at sætte offentligt fokus på, at energiselskabet Vattenfall bør udfase kul som energikilde.
  - Jeg synes, vi har fået den succes vi håbede på. Vi formåede at blokere for Vattenfalls aktiviteter her i Aabenraa. Samtidig har vi lagt pres på dem og vist, at mange andre mennesker gerne vil noget andet, siger Nanna Clifforth, der er talsperson for Klimakollektivet, til TV SYD.
   Under mottoen "System change" har aktivisterne siden tirsdag blokeret en kulpram på Vattenfalls kulhavn i  Aabenraa Fjord der, hvor det tidligere Enstedværk lå.
  